多倫多東區唐人街

多倫多東區唐人街，又叫多倫多東區華埠，係加拿大多倫多現時兩個正式華埠之一，位置喺百樂匯街（Broadview Avenue）以東嘅芝蘭東街（Gerrard Street East）一帶；範圍大概係百樂匯街以東，Greenwood 以西，Riverdale 以南，皇后東街以北，1970年代因為呢區樓價冇咁貴所以易啲開舖而開始出現。 喺百樂匯街西面隔一條街，芝蘭東街夾咸美頓街（Hamilton Street）東南角嘅146號公共停車場前面有一個叫 ｢中華門｣ 嘅中式牌樓，2008年10月25號動土，2009年9月12號揭幕，係張哲旋嘅設計。呢個牌樓令146號停車場喺2012年獲得美國國際停車場學會（International Parking Institute）嘅 ｢路面停車場最佳設計或實施獎｣；喺2013年，加拿大郵務公司亦同佢（同全國其他七座牌樓）出過紀念郵票。 呢度北便嘅東河谷公園（Riverdale Park East）另外有個孫中山嘅青銅雕像，位置喺公園嘅東南角，係 Joe Rosenthal 喺1984至85年完成嘅作品，銅像高8英尺（2.4米），1985年12月8號由時任多倫多市長伊戈頓揭幕。 睇埋 多倫多中區唐人街 愛靜閣 萬錦 多倫多舊唐人街 參考資料 註 書目 〈安大略省知名人士 將參加孫中山銅像揭幕禮〉。《快報》 (繁體中文)。多倫多。1985年11月22日。頁 2。喺2025年5月18號搵到。